**Insomnii de toamnă**

*Valery*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Visează-mă în zborul tău,

răpus de-ndoială şi dor,

singurătăţi delirante

şi zaruri aruncate la întâmplare.

Opreşte ticăitul, sunetul, respirarea

orei

ascunse în plămânii muribunzi.

Tu nu ştii,

tu, care jumătate de viaţă ai trăit

între cuvinte goale

şi revoltă,

că peste noapte

s-a ridicat în târg un eşafod.

Năruite sunt toamnele înamorate

la gândul ultimului

apus sângeros.

Aşteaptă-mă în rotundul, deşertăciunea

primei vocale ce-şi eliberează

teama

pliată în aripi multicolore,

amputate de toate cuvintele

rostite “ezitant”…

în oglinda ultimei trădări.

Umbrele serii,

doar ele,

răstignite de ziduri

- ca ultima învăţătură biblică –

estompau făptura străvezie

care-ţi oferea adăpost,

în zilele eretice

când mimau dumnezeirea

fără nicio urmă de teamă.

Visează-mă în drumul tău,

troienit cu aşteptări şi dor,

frânghii mătăsoase,

îngeri reîncarnaţi

din gânduri abstracte,

suicidare.

Grăbeşte-te să primeşti pocalul

strălucitor şi-argintat,

cu toate bucuriile lumii nescrise

şi mai ales,

poleit cu spaimele mele,

născute din iubire.

Lacrima mea, îmbătrânită de insomnii

şi regrete,

îşi va găsi liniştea

în acest poem franjurat,

în aceste cuvinte exilate

şi flamuri ce poartă povara celui învins.

E linişte.

Doar vântul leagănă cu gingăşie

eşafodul din târgul pustiit, în care toamnele,

- strivite de înserări taciturne –

s-au logodit în taină

cu eternitatea unui vis,

unui vis…

4 octombrie 2013